ຂປລ. ທ້າຍອາທິດຜ່ານມາ, ໂຮງຮຽນມັດທະຍົມສົມບູນ ສາທິດ ໄດ້ຈັດພິທີສະເຫລີມສະຫລອງວັນຄູແຫ່ງຊາດ ຄົບຮອບ 24 ປີ. ໂອກາດດັ່ງກ່າວ, ໄດ້ມີການສະຫລຸບຕີລາຄາ ສະພາບການຈັດຕັ້ງ ປະຕິບັດວຽກງານການຮຽນ-ການສອນ ຂອງ ຄູ-ອາຈານ ໃນໄລຍະຜ່ານມາ, ພ້ອມມອບຂອງຂວັນໃຫ້ ຄູ-ອາຈານ, ມອບໃບກຽດຕິຄຸນ ໃຫ້ພໍ່ແມ່ນັກຮຽນ ແລະ ມອບໃບຍ້ອງຍໍ ໃຫ້ນັກຮຽນດີເດັ່ນ, ພ້ອມຊົມການສະແດງ ສິລະປະວັນນະຄະດີ ຈາກນ້ອງນັກຮຽນ ຢ່າງຟົດຟື້ນມ່ວນຊື່ນ.
ທ່ານ ວີຊຽນ ທອງທະວີ ຮອງຄະນະບໍດີ, ຄະນະສຶກສາສາດ ມະຫາວິທະຍາໄລ ແຫ່ງຊາດ ກ່າວວ່າ: ສະເຫລີມສະຫລອງວັນຄູແຫ່ງຊາດປີນີ້, ແມ່ນມີຄວາມໝາຍຄວາມສຳຄັນຫລາຍ ເພາະຄູເປັນຜູ້ປະຕິບັດໜ້າ ທີ່ສິດສອນ, ຖ່າຍທອດຄວາມຮູ້, ສຶກສາອົບຮົມໃຫ້ນ້ອງນັກຮຽນ ມີຄວາມຮູ້ຄວາມສາມາດ ໃຫ້ມີຄວາມກ້າວໜ້າ, ທັງຊຸກຍູ້ສົ່ງເສີມຊ່ວຍເຫລືອ ນັກຮຽນຫລາຍຮູບແບບ ເພື່ອໃຫ້ນັກຮຽນ ຮັບຮູ້ເຂົ້າໃຈ ກາຍເປັນນັກຮຽນດີ-ຮຽນເກັ່ງ, ຄູ ປຽບເໝືອນແມ່ພິມຂອງຊາດ ຄື ພໍ່ແມ່ຄົນທີ 2 ຂອງສະຖາບັນຄອບຄົວ. ພາບ-ຂ່າວ ວຽງພອນ
ເນື້ອໃນ: ຂປລ